
ISO/TC 147/SC 4

Datums: 05.10.2013.

ISO 14189:2013(E)

ISO/TC 147/SC 4/WG 5

Sekretariāts: DIN
Ūdens kvalitāte. Clostridium perfingens baktēriju uzskaitīšana. Metode, lietojot membrānu filtrāciju
Qualité de l'eau — Énumération de Clostridium perfringens — Méthode par filtration sur membrane
Saturs
Lapa
3Priekšvārds


4Ievads


51. Darbības lauks


52. Normatīvās atsauces


53. Termini un definīcijas


64. Princips


65. Aparatūra un stikla trauki


76. Barotnes un reaģenti


77. Paraugu ņemšana


78. Procedūra


99. Rezultātu izteikšana


910. Testa pārskats


1011. Kvalitātes nodrošināšana


12A pielikums (normatīvs) Barotnes un reaģentu sastāvs un sagatavošana


14B pielikums (informatīvs) Efektivitātes dati




Priekšvārds
ISO (Starptautiskā standartizācijas organizācija) ir valstu standartizācijas organizāciju (ISO dalīborganizāciju) pasaules mēroga federācija. Starptautisko standartu sagatavošanu parasti veic ISO tehniskās komitejas. Ikvienai dalībinstitūcijai, kas interesējas par tēmu, attiecībā uz kuru ir nodibināta tehniskā komiteja, ir tiesības tikt pārstāvētai šajā komitejā. Sadarbībā ar ISO šajā darbā piedalās arī starptautiskas valdības un nevalstiskas organizācijas. ISO cieši sadarbojas ar Starptautisko elektrotehnikas komisiju (IEC) visos ar elektrotehnisko standartizāciju saistītajos jautājumos.
Šī dokumenta izstrādāšanā izmantotās procedūras un tās procedūras, kas paredzētas tā turpmākai aktualizēšanai, ir aprakstītas ISO/IEC Norādījumu 1. daļā. Īpaši jāatzīmē dažādie apstiprināšanas kritēriji, kas vajadzīgi dažādajiem ISO dokumentu veidiem. Šis dokuments tika izstrādāts saskaņā ar ISO/IEC Norādījumu 2. daļā sniegtajiem redakcionālajiem noteikumiem (sk. www.iso.org/directives).
Uzmanība tiek pievērsta iespējai, ka uz atsevišķiem šā dokumenta elementiem var attiekties patenta tiesības. ISO neuzņemas atbildību par jebkādu vai visu šādu patenta tiesību identifikāciju. Ziņas par jebkurām patenttiesībām, kas noteiktas šī dokumenta izstrādāšanas laikā, tiks iekļautas Ievadā un/vai ISO saņemto patentu paziņojumu sarakstā (sk. vietnē www.iso.org/patents).
Jebkurš šajā dokumentā izmantotais uzņēmuma nosaukums ir informācija, kas sniegta vien lietotāju ērtībai, un nav apstiprinājums.
Ar atbilstības novērtēšanu saistīto ISO specifisko terminu un formulējumu nozīmes skaidrojumu, kā arī informāciju par to, kā ISO ievēro PTO Nolīgumā par tehniskajiem šķēršļiem tirdzniecībā (TBT) norādītos principus, skatīt šādā URL: Priekšvārds. Papildu informācija.
Par šo dokumentu atbildīgā komiteja ir ISO/TC 147 Ūdens kvalitāte, apakškomiteja SC 4 Mikrobioloģiskās metodes.
Ievads
Tiek plaši atzīts, ka Clostridium perfringens baktērijas ir nozīmīgs fekālā piesārņojuma rādītājs. Dzīvnieku un cilvēka zarnu traktā šīs grampozitīvās baktērijas veido sporas, kas ir izturīgas pret karstumu salīdzinājumā ar veģetatīvajām šūnām. C. perfringens baktērijas zarnu traktā ir gan sporu, gan veģetatīvu šūnu veidā, un sporas ir atrodamas arī apkārtējās vides paraugos. C. perfringens baktēriju sporas ūdenī dzīvo vairākus mēnešus, daudz ilgāk nekā veģetatīvās fekālā rādītāja baktērijas, un tāpēc to klātbūtne var liecināt par attālu vai neregulāru fekālo piesārņojumu. Ir pierādīts, ka C. perfringens baktēriju monitoringu ir lietderīgi veikt, lai novērtētu ūdens resursu kvalitāti un pārbaudītu ūdens attīrīšanas veiktspēju dažādos attīrīšanas darbu posmos. Sporas ne vienmēr tiek dezaktivētas ar parastajām dezinfekcijas procedūrām (piemēram, hlorēšanu).
Ūdens kvalitāte. Clostridium perfingens baktēriju uzskaitīšana. Metode, lietojot membrānu filtrāciju
BRĪDINĀJUMS!
Personām, kas izmanto šo dokumentu, ir jāpārzina ierastā laboratorijas prakse. Šis dokuments nerisina visas ar tā lietošanu saistītās drošības problēmas, ja tādas ir. Lietotāja pienākums ir izveidot atbilstīgu drošības un veselības praksi un nodrošināt visu valsts regulatīvo nosacījumu izpildi.
SVARĪGI!
 Saskaņā ar šo dokumentu veicamos testus drīkst veikt tikai atbilstoši kvalificēts personāls.
1. Darbības lauks
Šajā starptautiskajā standartā ir sniegta metode Clostridium perfringens baktēriju veģetatīvo šūnu un sporu uzskaitei lietošanai pārtikā paredzētajos ūdens paraugos, izmantojot membrānfiltrācijas metodi. Tomēr šo metodi var izmantot visu veidu ūdens paraugiem, ja vien tie nesatur daļiņas vai koloidālas vielas, kas traucē filtrāciju.
2. Normatīvās atsauces
Šā dokumenta piemērošanai ir izmantojami turpmāk norādītie normatīvie atsauces dokumenti vai to daļas. Uz datētām norādēm attiecas tikai citētā redakcija. Uz norādēm bez datuma attiecas atsauces dokumenta pēdējā redakcija (ieskaitot jebkādus tā grozījumus).
ISO 8199 “Ūdens kvalitāte. Vispārīgie norādījumi mikroorganismu uzskaitei pēc kultūras” [Water quality — General guidance on the enumeration of micro-organisms by culture]
ISO/TS 11133-1 “Pārtikas un dzīvnieku barības mikrobioloģija. Norādījumi par barotņu sagatavošanu un ražošanu. 1. daļa: vispārīgi norādījumi par kvalitātes nodrošināšanu, gatavojot barotnes laboratorijā” [Microbiology of food and animal feeding stuffs — Guidelines on preparation and production of culture media — Part 1: General guidelines on quality assurance for the preparation of culture media in the laboratory]
ISO 19458 “Ūdens kvalitāte. Paraugu ņemšana mikrobioloģiskām analīzēm” [Water quality — Sampling for microbiological analysis]
ISO/IEC Norādījumi Nr. 2:2004 “Standartizācija un ar to saistītās darbības. Vispārīgā vārdnīca” [Standardization and related activities — General vocabulary]
3. Termini un definīcijas
Šajā dokumentā piemēro terminus un definīcijas, kas sniegtas ISO/IEC Norādījumos Nr. 2, un turpmākās definīcijas.
3.1.
iespējamās Clostridium perfringens baktērijas
baktērijas, kas pēc anaerobas inkubācijas (44 ± 1) °C temperatūrā (21 ± 3) h laikā uz triptozes sulfīta cikloserīna agara veido visu nokrāsu melnas vai pelēkas līdz dzeltenbrūnas kolonijas, pat ja krāsa ir blāva
1. PIEZĪME.
Atšķirībā no kolonijām, kas aug tieši uz agara barotnes, kolonijas, kas aug uz membrānas, ne vienmēr skaidri paliek melnas, tāpēc tiek skaitītas arī blāvas kolonijas.
3.2.
apstiprinātās Clostridium perfringens baktērijas
baktērijas, kas veido raksturīgas kolonijas uz triptozes sulfīta cikloserīna agara un kurām ir enzīmu skābā fosfatāze
4. Princips
Zināmu parauga vai tā šķīduma tilpumu filtrē cauri membrānai ar 0,45 µm poras lielumu, kas ir pietiekams, lai uztvertu klostrīdijas sporas. Membrānu anaerobi inkubē uz selektīva/diferenciāla agara (triptozes sulfīta cikloserīna agara) (44 ± 1) °C temperatūrā (21 ± 3) h. C. perfringens baktērijas parasti veido melnas vai pelēkas līdz dzeltenbrūnas kolonijas, sulfītam reducējoties uz sulfīdu, kas reaģē ar barotnē esošo dzelzs sāli. Raksturīgās kolonijas saskaita un veic apstiprinājuma testus. Rezultātu aprēķina, ņemot vērā koloniju skaitu uz parauga tilpumu. Ja paraugā ir jāsaskaita tikai sporas, paraugu vispirms apstrādā (60 ± 2) °C temperatūrā, lai dezaktivētu veģetatīvās baktērijas.
1. PIEZĪME.
Lai nomāktu Bacillus baktēriju sugas, barotnes sastāvā ir cikloserīns kā selektīva aktīvā viela.
2. PIEZĪME.
Inkubējot 44 °C temperatūrā, palielinās testa selektivitāte attiecībā uz C. perfringens baktērijām.
5. Aparatūra un stikla trauki
Stikla traukus sterilizē, kā noteikts ISO 8199, izņemot vienreizlietojamos stikla vai plastmasas traukus, kas tiek piegādāti sterili.
Parastais mikrobioloģiskais aprīkojums, un jo īpaši turpmāk norādītais.
5.1. Membrānfiltrācijas iekārta, kā noteikts ISO 8199.
5.2. Sterilas filtra piltuves
Izmanto piltuves, kas tiek piegādātas sterilizētas, vai arī tās sterilizē, kā noteikts ISO 8199. Vai arī no metāla izgatavotas piltuves pirms lietošanas var apstrādāt ar liesmu.
PIEZĪME.
Ja izmanto šo metodi, piltuvju dezinficēšana verdošā ūdenī nav pietiekama.
5.3. Sterili membrānfiltri, kuru nominālais poras izmērs ir 0,45 µm.
Membrānfiltru kvalitāte var atšķirties dažādiem zīmoliem vai pat dažādām preču partijām. Tāpēc ieteicams regulāri pārbaudīt kvalitāti.
5.4. Inkubatori, kas spēj uzturēt (36 ± 2) °C un (44 ± 1) °C temperatūru.
5.5. Ūdens vanna (nav obligāta), kas spēj uzturēt (60 ± 2) °C temperatūru un ir aprīkota ar ūdens cirkulēšanas aprīkojumu.
5.6. Autoklāvs, kas spēj uzturēt (121 ± 3) °C.
5.7. Sterilas pincetes
5.8. Anaerobas burkas vai līdzīgs aprīkojums.
5.9. Anaerobas gāzes ģenerēšanas sistēma, lai ģenerētu atmosfēru, kas sastāv no 90 % ūdeņraža un 10 % oglekļa dioksīda.
6. Barotnes un reaģenti
6.1. Izejmateriāli
Lai rezultāti būtu viendabīgi, gatavojot barotni, izmanto viendabīgas kvalitātes sastāvdaļas un atzītas analītiskās pakāpes ķīmiskās vielas. Barotnes gatavošanai izmanto stikla traukā destilētu ūdeni vai līdzvērtīgas tīrības dejonizētu ūdeni, kā noteikts 3. pakāpes ūdenim standartā ISO 3696[1].
Vai arī var izmantot tirdzniecībā pieejamu dehidrētu gatavu barotni un reaģentus, ko sagatavo un izmanto saskaņā ar ražotāja norādījumiem.
Drīkst izmantot citas pakāpes ķīmiskās vielas, ar nosacījumu, ka tās sniedz tādus pašus testa rezultātus.
6.2. Barotne
Sk. A. pielikumu.
6.2.1. Triptozes sulfīta cikloserīna agars (TSC agars) [6][11][12]
Sk. A.1. punktu.
6.2.2. Asins agara vai Kolumbijas agara bāze vai cits ar barības vielām piesātināts agars
Sk. A.2. punktu.
6.2.3. Skābās fosfotāzes reaģents
Sk. A.3. punktu.
7. Paraugu ņemšana
Paņem paraugus, kā noteikts ISO 19458.
8. Procedūra
8.1. Paraugu transportēšana un uzglabāšana
Pārbaudi sāk pēc iespējas drīzāk pēc paraugu noņemšanas, vēlams, tajā pašā darba dienā. Transportēšanas laikā paraugi būtu jāatdzesē, vēlams, (5 ± 3) °C temperatūrā. Ieteicamais maksimālais paraugu uzglabāšanas laiks kopā ar transportēšanu ir 12 h veģetatīvajām baktērijām un 24 h sporām. Paraugu uzglabāšanas laiks kopā ar transportēšanu nedrīkst pārsniegt 18 h veģetatīvajām baktērijām un 72 h sporām.
8.2. Pirmapstrāde ar karstumu, lai atlasītu sporas
Ja ir jāsaskaita tikai sporas, paraugu labi samaisa un (15 ± 1) min karsē ūdens vannā (60 ± 2) °C temperatūrā. Karsē lielāku tilpumu nekā analizēšanai nepieciešamo. Temperatūru uzrauga, ievietojot atbilstošu termometru atsauces pudelē, kas ir tāda paša lieluma kā parauga pudele un kurā ir iepildīts tāds pats ūdens tilpums tādā pašā sākuma temperatūrā kā apstrādājamajam paraugam. Temperatūra (60 ± 2) °C ir jāsasniedz ne ilgāk kā 15 min laikā, un šo laiku var mazināt, nodrošinot ūdens cirkulāciju ūdens vannā, lai palielinātu siltumapmaiņu.
8.3. Parauga atšķaidīšana
Parauga vai tā šķīduma testa tilpumu, vajadzības gadījumā pēc tā termiskās apstrādes, izvēlas tā, lai uz membrānas, kuras diametrs ir 47–50 mm, ja iespējams, iegūtu 10 līdz 80 kolonijas. Testa tilpumus vai atšķaidījumus sagatavo, kā norādīts ISO 8199.
8.4. Filtrācija
Membrānfiltrācijas paņēmiena vispārīgs apraksts ir sniegts ISO 8199.
Filtrē izmērītu ūdens tilpumu. Ņem pienācīgu pārbaudāmā ūdens apjomu. Lai pārbaudītu lietošanai pārtikā paredzēto ūdeni, parasti filtrē 100 ml. Pieraksta izfiltrēto tilpumu.
Pēc filtrācijas membrānu ar sietiņu uz augšu novieto uz TSC agara plāksnes, nodrošinot, ka zem filtra nav gaisa burbuļu.
PIEZĪME.
Var arī izkausēt TSC agaru (stabilizētu ūdens peldē (45 ± 1) °C temperatūrā) un noklāt plānā kārtā (apmēram 5 līdz 10 ml attiecībā pret 90 mm diametra Petri trauciņu) pāri filtram. Pirms anaerobās inkubācijas ļauj tam sacietēt. Šī procedūra var veicināt koloniju krāsošanos melnā krāsā. Ja veido pārklājumu, nav nepieciešams pievienot cikloserīnu TSC agaram. Tomēr tīrkultūru iegūšana apstiprinājuma testam varētu būt darbietilpīgāka.
Tā kā C. perfringens baktēriju sporas ir izturīgākas pret karstumu, izmanto sterilas piltuves (5.2. punkts). Lai dezaktivētu sporas, piltuvju ievietošana verdoša ūdens vannā starp paraugu ņemšanas procedūrām varētu nebūt pietiekams pasākums. Par pieņemamu uzskatāma metāla piltuvju apstrāde ar liesmu. Piltuvi var otrreizēji izmantot viena parauga dažādiem tilpumiem, ar nosacījumu, ka vispirms tiek filtrēti mazākie šā parauga tilpumi.
8.5. Inkubācija un pārbaude
Pēc membrānas novietošanas uz TSC agara inkubācija ir jāsāk iespējami drīzāk, ne vēlāk kā 1 h laikā.
Plāksnes ar filtriem anaerobi inkubē (44 ± 1) °C temperatūrā (21 ± 3) stundas apgrieztā stāvoklī, lai novērstu mijietekmi ar kondensējošos ūdeni.
Pēc inkubācijas uzskaita iespējamās C. perfringens baktērijas, saskaitot visas kolonijas uz TSC barotnes, kas iekrāsojušās melnā vai pelēkā līdz dzeltenbrūnā tonī, pat ja tas ir blāvs, skatot membrānas filtru vai nu no augšas, vai no apakšas.
Tā kā koloniju melnais tonis ātri izbalē un beigās pazūd, plāksnes ir jāsaskaita 30 min laikā pēc anaerobās inkubācijas pabeigšanas. Ja izmanto vairākas anaerobās burkas, plāksnes jāpārbauda, ņemot burku pēc burkas vai pa daļām, ja inkubācija veikta anaerobā inkubatorā.
8.6. Clostridium perfringens baktēriju apstiprināšana
8.6.1. Vispārēji jautājumi
Ja ūdens analīzei izmanto membrānfiltrācijas metodes, ieteicams apstiprināt visas kolonijas, ja to skaits ir no 1 līdz 10, un vismaz 10 kolonijas pēc nejaušas izlases principa, ja saskaitīts vairāk par 10 kolonijām.
Ja koloniju skaits ir no 1 līdz 10, apstiprināšanai uz asins agara plāksnēm uzliek subkultūras, kas ņemtas no visām kolonijām; ja koloniju skaits ir virs 10, apstiprināšanai uz asins agara plāksnēm uzliek vismaz 10 subkultūras, kas ņemtas pēc nejaušas izlases principa. Ja tas praktiski nav iespējams, pārbauda visas tipiskās kolonijas no membrānas apgabala.
Ja asins agars nav pieejams, subkultūrām var izmantot Kolumbijas agara bāzi vai citu uzturvielām bagātu agaru (piemēram, triptona sojas agaru).
Anaerobi inkubē inkubatorā (36 ± 2) °C temperatūrā (21 ± 3) h.
8.6.2. Skābās fosfotāzes tests
Uz asins vai kultivēta agara plāksnēm anaerobi audzētas kolonijas izkliedē uz filtrpapīra un uz tām uzpilina 2 līdz 3 pilienus skābās fosfotāzes reaģenta. Ja 3 līdz 4 minūšu laikā parādās purpura krāsa, tā uzskatāma par pozitīvu reakciju.
8.6.3. Skaidrojums
C. perfringens baktērijas veido melnas vai pelēkas līdz dzeltenbrūnas kolonijas uz TSC agara, pat ja tonis ir blāvs, un tām ir skāba fosfotāze.
9. Rezultātu izteikšana
No kopējā un apstiprināto koloniju skaita aprēķina iespējamo C. perfringens baktēriju skaitu un C. perfringens baktēriju un attiecīgā gadījumā sporu skaitu, kas atrodas 100 ml filtrēta tilpuma, saskaņā ar ISO 8199.
Vajadzības gadījumā novērtē testēšanas rezultātu mainību saskaņā ar ISO 29201[3].
10. Testa pārskats
Testa pārskatā ietver vismaz šādu informāciju:
a) izmantoto testēšanas metodi, kā arī norādi uz šo starptautisko standartu (ISO 14189:2013);
b) visu informāciju, kas vajadzīga parauga pilnīgai identificēšanai;
c) iespējamo C. perfringens baktēriju koloniju skaitu (fakultatīvi, atkarībā no izmeklēšanas mērķa);
d) koloniju skaitu, kurās ir apstiprinātas C. perfringens baktērijas;
e) informāciju, vai rezultāts attiecas uz kopējo C. perfringens baktēriju skaitu (veģetatīvās šūnas un sporas), vai tikai uz sporām;
f) konkrēta(-s) izpausme(-s), kas novērota(-s) analīzes veikšanas procesā, un darbība(-s), kas nav norādīta(-s) šajā metodē un kas var ietekmēt rezultātus.
11. Kvalitātes nodrošināšana
Laboratorija izveido skaidri definētu kvalitātes vadības sistēmu, lai nodrošinātu, ka testā tiek izmantota piemērota aparatūra, reaģenti un paņēmieni. Testa ietvaros veic pozitīvo kontroli, negatīvo kontroli un izmanto tukšos paraugus.
Barotnes kvalitātes kontroles apraksts ir sniegts ISO/TS 111331. Lai kvantitatīvi vadītu kvalitātes kontroli, šim nolūkam izmanto C. perfringens baktēriju suspensiju. Izraugās filtrētu tilpumu, kas satur no 10 līdz 80 KVV, un veic kontroli kā ar paraugu. Salīdzina reģenerāciju ar to, kas veidojusies uz neselektīvā agara, piemēram, uz asins agara. Kā alternatīvu C. perfringens baktēriju suspensijai izmanto atsauces materiālus.
PIEZĪME.
Tā kā jāizmanto pēc iespējas svaigāka barotne, barotnes un paraugu procesa kontroli var veikt vienlaikus ar paraugu analīzi.
Katrā analīžu partijā iekļauj tukšā parauga kontroli. Izfiltrē 100 ml sterila ūdens vai cita atbilstīga atšķaidītāja saskaņā ar ISO 8199 un turpina ar to rīkoties kā ar paraugu, tikai nepasterizējot. Pēc inkubācijas nedrīkst būt redzamas kolonijas.
Veic pienācīgu kontroli, lai pārliecinātos, vai tiek ievēroti pareizi anaerobie apstākļi (piemēram, anaerobā indikatora sloksnīte), ja tiek veikta anaerobā inkubācija (anaerobā burkā vai anaerobā inkubatorā).
Apstiprināšanas posmā, kurā veic skābās fosfotāzes testu, iekļauj zināmos pozitīvās un negatīvās kontroles celmus.
Izmanto vismaz vienu no 1. tabulā sniegtajiem C. perfringens baktēriju celmiem kā barotnes kontroles un apstiprinājuma testa pozitīvo kontroli.
Bacillus subtilis WDCM 00003 izmanto kā negatīvo kontroli, lai novērtētu TSC barotni un anaerobos apstākļus.
Clostridium bifermentans WDCM 00079 izmanto kā negatīvo kontroli apstiprinājuma testam.
1. tabula. Triptozes sulfīta cikloserīna agara (TSC agara) efektivitātes testēšana, salīdzinot to ar neselektīvu atsauces barotni
	Funkcija
	Inkubācija
	Kontroles celmi
	Atsauces barotne
	Kontroles metode
	Kritēriji
	Raksturīgās reakcijas

	Produktivitāte
	(21 ± 3) h / (44 ± 1) °C anaeroba
	Clostridium perfringens WDCM 00007;
C. perfringens WDCM 00080;
C. perfringens WDCM 00174
	TSA vai asins agars
	Kvantitatīvie
	PR ≥ 0,5
	Melnās kolonijas

	Selektivitāte
	(21 ± 3) h / (44 ± 1) °C anaeroba
	Bacillus subtilis
WDCM 00003
	—
	Kvalitatīvie
	Kopējais uzsējums (0)
	—

	a)
Kultūru kolekciju celmu numurus un kontaktinformāciju sk. pieejamajā atsauces celmu katalogā http://www.wfcc.info


A pielikums
(normatīvs)

Barotnes un reaģentu sastāvs un sagatavošana
A.1. Triptozes sulfīta cikloserīna agars (TSC agars) [6][11][12]
A.1.1. Bazālā barotne
	Enzimātisks kazeīna hidrolizāts
	15 g

	Fermentatīvs sojas hidrolizāts
	5 g

	Rauga ekstrakts
	5 g

	Nātrija disulfīts (nātrija metabisulfīts), bezūdens (Na2S2O5) (CAS Nr. 7681-57-4)
	1 g

	Dzelzs(III) amonija citrāts (CAS Nr.: 1185-57-5)

	1 g

	Agars
	9 g – 18 g


	Ūdens
	1 000 ml


Suspendē sastāvdaļas ūdenī un tās izšķīdina, karsējot un maisot. Sterilizē autoklāvā (121 ± 3) °C temperatūrā 15 min. Ļauj atdzist līdz 45–50 °C. Bazālo barotni var uzglabāt (5 ± 3) °C temperatūrā un izlietot 4 nedēļu laikā pēc sagatavošanas. Lai pilnībā sagatavotu barotni, uzglabāto barotni atkārtoti izkausē tvaicējot un atdzesē līdz 45–50 °C, pēc tam pievieno cikloserīna šķīdumu (sk. A.1.2. punktu).
A.1.2. D-cikloserīna šķīdums
	D-cikloserīns (CAS Nr.: 68-41-7)
	4 g

	Ūdens līdz
	100 ml


D-cikloserīnu izšķīdina ūdenī un filtrē cauri membrānai, kuras poras izmērs ir 0,2 µm. Aseptiski sadala attiecīgs tilpumos, uzglabā (20 ± 5) °C temperatūrā un izlieto 4 nedēļu laikā pēc sagatavošanas. Vai arī sadalītos cikloserīna tilpumus var uzglabāt (70 ± 10) °C temperatūrā līdz maksimums 12 mēnešiem.
A.1.3. Gatavā barotne
	Bazālā barotne (A.1.1. punkts)
	1 000 ml

	D-cikloserīna šķīdums (A.1.2.punkts)
	10 ml


Pievieno D-cikloserīna šķīdumu izkausētai atdzesētai bazālai barotnei, labi sajauc un iepilda ventilētos Petri trauciņos vismaz līdz 5 mm dziļumam.
25 °C temperatūrā barotnes galīgajam pH jāatbilst 7,6 ± 0,2.
Izmanto iespējami svaigas, vēlams, tajā pašā dienā sagatavotas plāksnītes. Ja neizbēgami nepieciešams uzglabāt sagatavotās plāksnes, tās uzglabā anaerobos apstākļos (5 ± 3) °C temperatūrā un izlieto 7 dienu laikā.
Ja no ledusskapja izņemtās plāksnes nav izlietotas, tās utilizē. Plāksnes nenodod atpakaļ uzglabāšanai, jo barotnes efektivitāte pasliktinās. Pirms lietošanas plāksnes nožāvē.
A.2. Asins agars
Kolumbijas asins agars vai cita piemērota bāze ar 5 % asiņu (piemēram, zirga, aitas asinis).
Ja asins agars nav pieejams, subkultūrām var izmantot citu piemērotu neselektīvu barības vielām bagātu agaru (piemēram, Kolumbijas agara bāzi vai triptona sojas agaru).
A.3. Skābās fosfotāzes reaģents
	1-naftilfosfāta dinātrija sāls (CAS Nr.: 2183177)
	0,4 g

	Fast Blue B sāls (o-dianizidīna bis(diazotizēts) cinka dubultsāls)
(CAS Nr. 14263-94-6)
	0,8 g

	Acetāta buferšķīdums (pH 4,6 ± 0,2)
	20 ml


Sagatavo acetāta buferšķīdumu, izšķīdinot 0,3 ml ledus etiķskābes (CAS Nr.: 64197) un 0,4 g nātrija acetāta (CAS Nr.: 127093) dejonizētā ūdenī un uzpilda līdz 1 000 ml. Vai arī izmanto tirdzniecībā pieejamu produktu.
Izšķīdina sastāvdaļas acetāta buferšķīdumā un ļauj nostāvēties (60 ± 5) minūtes (5 ± 3) °C temperatūrā, lai tās nogulsnētos. Pēc tam šķīdumu izfiltrē caur rievotu filtru, lai atdalītu nogulsnes. Sagatavoto šķīdumu uzglabā (5 ± 3) °C temperatūrā ne ilgāk par divām nedēļām. Ja vēlreiz rodas nogulsnes, pirms lietošanas šķīdumu atkal izfiltrē.
1. PIEZĪME.
1-naftilfosfāta dinātrija sāls vietā var izmantot 1-naftilfosfāta nātrija sāli (CAS Nr.: 81012897).
UZMANĪBU!
 Fast Blue B sāls ir toksiska viela un var izraisīt vēzi. Ir jāievēro atbilstīgi piesardzības pasākumi, sverot, gatavojot un utilizējot šo reaģentu.
B pielikums
(informatīvs)

Efektivitātes dati
B.1. Standartmetodes efektivitātes rādītāji
Starplaboratoriju izmēģinājumā tika noteikti tādi efektivitātes rādītāji kā kvantitatīvas noteikšanas diapazons, inkubācijas laika noturīgums, skaitīšanas nenoteiktība un efektivitāte.[2][10] Šie dati ir apkopoti B.1. tabulā.
Lai izpētītu metodes precizitāti, 12 laboratorijas no 11 valstīm (Apvienotās Karalistes, Austrijas, Čehijas Republikas, Francijas, Īrijas, Nīderlandes, Portugāles, Slovākijas, Somijas, Ungārijas, Vācijas) veica koppētījumu. Paraugi (n = 108) sastāvēja no atsauces materiāla (Lenticule diski, sajauktas kultūras, ko nodrošināja HPA, AK). Atsauces materiāls tika piegādāts dalībniekiem un izmantots ūdens paraugu sagatavošanai. Divu nedēļu periodā trijās dienās tika analizēti trīs paraugi, katrs trijos eksemplāros, saskaņā ar standartmetodi. Katra parauga apstiprināšanai tika izmantota viena plāksne un analīze veikta vienā diena; visas uz šīm plāksnēm atrastās kolonijas tika testētas ar skābās fosfotāzes testu. Metodes atgūstamība tika noteikta, izmantojot asins agara plāksnes kultivēšanai. Dati ir sniegti B.1. un B.2. tabulā.
B.1. tabula. Efektivitāti raksturojošie rādītāji
	Parametrs
	

	Starplaboratoriju izmēģinājums
	

	Kvantitatīvas noteikšanas diapazons (koloniju daudzums uz membrānu, kuras diametrs ir 47 mm)
	no 10 līdz 80

	Inkubācijas laika noturīgums
	18–24 h
nav būtisku atšķirību skaita ziņā

	Skaitīšanas nenoteiktība (RSD)
	

	
atkārtojamība
	0,038

	
reproducējamība (starplaboratoriju)
	0,0348

	Identificēšana (n = 127)
	

	
jutība (%)
	94

	
specifiskums (%)
	87

	
kļūdaini pozitīvo rezultātu attiecība
	0,10

	
kļūdaini negatīvo rezultātu attiecība
	0,09

	
selektivitāte
	-0,15

	
efektivitāte (%)
	92

	Starplaboratoriju izmēģinājums
	

	Precizitāte (RSD)a)
	

	
atkārtojamība (pašā laboratorijā)
	0,1676

	
reproducējamība (pašā laboratorijā)
	0,1382

	
reproducējamība (starp laboratorijām)
	0,3232

	Atgūstamība (%)
	>72

	a)
Šajos novērtējumos ir iekļauta gan sadales mainība, gan darbības mainība.


B.2. Statistikas procedūra, ko izmanto koppētījuma precizitātes parametra noteikšanai. Ligzdveida izlases ietekme datu analīzē. Divpusēja ANOVA
Galvenais princips bija pielāgot datus lineāram modelim (kļūdas summēšanās ietekme, bez mijiedarbības). Skaits tika pārveidots logaritmiskā skalā, lai izpildītu dispersijas analīzes (ANOVA) normalitātes priekšnosacījumus. Tika veikts Grabsa tests [Grubbs Test], lai noteiktu izlecošās vērtības (vienai laboratorijai aizdomīgs rezultāts – n°6). Neviens rezultāts netika atzīts par nederīgu.
Tika izmantots ISO Norādījumos Nr. 35[4] aprakstītais modelis. Saistībā ar koppētījuma statistisko apveidu sākotnējā dispersija “starp pudelēm” tika mainīta uz dispersiju “starp dienām”.
xkij = µ + αk + βki + εkij
kur
	 
	xkij
	ir “k” laboratorijas “j” mērījums “i” dienā;

	 
	µ
	ir patiesā vērtība;

	 
	αk
	ir kļūda “k” laboratorijas dēļ;

	 
	βki
	ir kļūda “i” dienā “k” laboratorijā;

	 
	εkij
	ir mērījuma gadījumkļūda.


No praktiskā aspekta:
—
m ir µ aplēse (konsensa vērtība, saukta arī par piedēvēto vērtību vai vispārējo vidējo vērtību);
—
SL2 ir dispersija starplaboratoriju kļūdas α dēļ (sistemātiska kļūda);
—
Su2 ir dispersija “dienas efekta” β dēļ;
—
Sr2 ir mērījumu kļūdas ε dispersija.
PIEZĪME.
Reproducējamības dispersiju var novērtēt šādi: sR2 = sL2 + sr2.
Visi šie parametri tika novērtēti vienlaikus, izmantojot dispersijas analīzes metodi (ANOVA). Tika izvērtēts vienāds skaits atkārtoto mērījumu katrā dienā un vienāds skaits dienu katrā laboratorijā.
Visbeidzot, novērtētajai dispersijai tika piemērota ISO 29201:2012 6.2. punktā sniegtā formula, kas tika izmantota, lai pārveidotu logaritmisko skalu naturālos logaritmos. Šīs pārveidošanas rezultātā nenoteiktība tika izteikta relatīvā mērogā (relatīvā dispersija, sk. arī ISO 29201:2012, 2.5.2. punktu):
uR2 = 5,3019sR2
uu2 = 5,3019su2
ur2 = 5,3019sr2
B.2. tabula. Koppētījums. Precizitātes parametru noteikšanas rezultāti
	
	Dispersija
(lg skala)
	u2
	u

	Starplaboratoriju kļūda
	0,0144
	0,0763
	27,6 %

	“Dienas efekts”
	0,0036
	0,0190
	13,8 %

	Mērījumu kļūda
	0,0053
	0,0279
	16,7 %

	Reproducējamība (starp laboratorijām)
	0,0197
	0,1043
	32,3 %


� Dzelzs masas īpatsvaram sālī jābūt vismaz 15 %.


� Atkarībā no agara želēšanās spējas.

